Μοναστήρι του Αλαβερντί

Ιστορία

Το μοναστήρι ιδρύθηκε από τον μοναχό Ιωσήφ Αλαβερντέλι, έναν από τους 13 Ασσύριους Πατέρες, ο οποίος ήρθε από την Αντιόχεια και εγκαταστάθηκε στο Αλαβερντί, ένα μικρό τότε χωριό και πρώην παγανιστικό θρησκευτικό κέντρο αφιερωμένο στη Σελήνη. Μεταξύ του 1010 και 1037, ο Βασιλιάς Κβιρίκε Γ' έχτισε τον καθεδρικό ναό της μονής, στη θέση μιας παλιάς εκκλησίας το Αγίου Γεωργίου.
Ο καθεδρικός ναός του Αλαβερντί έχει καταστραφεί πολλές φορές από εισβολείς και σεισμούς. Τον 15ο αιώνα ο Αλέξανδρος Α' του Καχέτι επισκεύασε το τύμπανο του θόλου και ένα τμήμα του εξωτερικού τοίχου. 
Τους 16ο-18ο αιώνες οι κυβερνήτες έκαναν έργα αποκατάστασης και διακοσμητικές προσθήκες στο Μοναστήρι. Τους 17ο-18ο αιώνες στη Μονή λειτούργησε ένα γυναικείο μοναστήρι που δεχόταν γυναίκες βασιλικής καταγωγής για μοναστική ζωή. Τον 18ο αιώνα υπέστη ζημιές από έναν σεισμό. Με τις ανακαινίσεις και ανακατασκευές το σχήμα του καθεδρικού άλλαξε λίγο, αλλά παραμένει εξαιρετικό παράδειγμα μεσαιωνικής Γεωργιανής αρχιτεκτονικής.

Περιγραφή

Ο καθεδρικός ναός είναι το κύριο αξιοθέατο σε ένα κτιριακό συγκρότημα που περιβάλλεται από οχυρωματικό τείχος με στρογγυλούς πύργους. Έχει ορθογώνιο σχήμα και ένα θόλο. Στο εσωτερικό της εκκλησίας έχουν διασωθεί τμήματα από τοιχογραφίες των 11ου, 15ου και 17ου αιώνων. Εξωτερικά είναι διακοσμημένος με τόξα και κόγχες, που προσθέτουν στην όλη δομή έναν αέρα μνημείου και ιεροπρέπειας. Οι τοίχοι του ναού είναι επενδυμένοι με λαξευτές πλάκες τόφφου σιρίμι. 
Με ύψος άνω των 55 μ., ο Καθεδρικός ναός του Αλαβερντί ήταν το ψηλότερο θρησκευτικό κτίριο στη Γεωργία, μέχρι το 2014 που περατώθηκε η κατασκευή του Καθεδρικού ναού της Αγίας Τριάδας της Τιφλίδας. Επίσης, ως προς το συνολικό μέγεθος είναι μικρότερος από τον καθεδρικό ναό του Σβετιτσχοβέλι στο Μτσχέτα.  
Στα κτίρια της μονής περιλαμβάνονται: μία τραπεζαρία, ένα καμπαναριό, ένα επισκοπικό παλάτι, οικήματα των μοναχών, λουτρά, οινοποιείο, κελάρια κρασιού και άλλες δομές.  
Το 2006, οι αρχαιολογικές έρευνες στα κελάρια αποκάλυψαν 50 κβέβρι (παραδοσιακοί Γεωργιανοί περιέκτες οινοπαραγωγής - ανάλογοι των βαρελιών) με χωρητικότητα 60 τόνων κρασιού.

Αξιοθέατα

Επί του παρόντος, το μοναστήρι είναι ανοικτό για τους επισκέπτες κατά τις ώρες λειτουργίας. Διαθέτει μεγάλους χώρους στάθμευσης μπροστά στην είσοδο και ένα μικρό μαγαζί για τουρίστες. Μέσα στον καθεδρικό ναό δεν επιτρέπονται οι φωγογραφίες.
Το μοναστήρι είναι το επίκεντρο της ετήσιας θρησκευτικής γιορτής Αλαβερντόμπα, της οποίας οι εορτασμοί διαρκούν αρκετές ημέρες και κλιμακώνονται την 28η Σεπτεμβρίου, την ημέρα του Αγίου Ιωσήφ του Αλαβερντί.  
Η μονή βρίσκεται στην καρδιά της παλαιότερης οινοπαραγωγικής περιοχής του κόσμου, και οι μοναχοί παράγουν το δικό τους κρασί, στο Μοναστηριακό Κελάρι του Αλαβερντί.  Η οινοποιεία γίνεται με την παλαιά Γεωργιανή παραδοσιακή μέθοδο των κβέβρι που θάβονται στο έδαφος. Το κρασί τους έχει ιδιαίτερο άρωμα, βελούδινη γεύση, πολλά αντιοξειδωτικά και θεραπευτικές ιδιότητες. Από την αρχαιότητα μέχρι σήμερα ο οίνος του μοναστηριού δοξάζει τον Θεό, θεραπεύει την ψυχή και τη σάρκα, δίνει δύναμη για ευχαριστία στον Θεό, λαμπρύνει την διάθεση, ευφραίνει και συνδυάζει την μεγαλοπρέπεια των Γεωργιανών βασιλέων με τη δόξα της σεμνότητας των μοναχών.